Hkahku Ginwang, Sumpra Bum Gaiwang, Mali Yang Hpyen Hprawng mung masha (1000) jan hpe KBC hku nna wa du karum la na lam n mai byin mat sai lam chye lu ai.
N mai byin ai lam gaw hpyen hprawng ni jamjau nga ai lam na ai hte karum kahtau lung na matu 14.7.2015 ya shani Jinghpaw Mungdaw Hkringmang daju Rung de ahkang hpyi laika bang sai. 16.7.2015 ya shani KBC Rung Magam Dap Hpa-awn Sara/Num ni marai (3) Mungdaw Rung de bai sa jahkrum ai shaloi M.P.Hk de du ra ai lam matsun let laika langai mi shapraw ya ai. Dai Laika hpai let M.P.Hk Rung de bai sa ai shaloi “Kawng lam(mawdaw lam) hku lung wa na hpe ahkang jaw ai lam, Mali Hka lam lung wa na hpe gaw shim lam lit n la ya lu ai lam” n-gup a ga hte tsun dai sai.
Mawdaw lam gaw Yinam ta hta n hkrang lu ai lam hpe sagawn lu ai majaw KBC Ginjaw Rung hku nna n-gu buk(200), Jum buk (10), Sau pung (10), Gala Shapre buk (10), Tsi mawan, Janghpang gap na mu ga (20×30) pa (100), hte hpun nba, masha lang arung aria ni hpe KBC magam gun marai (6), Jakli langai hte Mali Hka lam hku htaw lung wa na bungli hpe naw gan jahkring da sai lam chye lu ai.
Ndai ginra hta Jun (24) ya shani kaw nna ya du hkra majan gaw grau grau sawng wa ai majaw hpyen hprawng (1000) daram nam de hprawng hkawm nna lusha tsi mawan grai kadawn nga ai lam chye lu ai.
Hprawng yen hkawm ai hta Nhtan Zup hte Lawt Mai Yan mare ni gaw Mawshaw woi lam de, Ja Ra Yang, Mali Yang, Sut Mai Yang mare ni gaw Samawng ga lam de nam camp gap nna but de nga ma ai lam chye lu ai.
Laika sharin jawng (3), Ma Shalet jawng (5) kaw na jawng ma ni yawng mung nam de hkrai du mat ma sai lam, ma ni hte sak kung gumgai dingla ni grau nna machyi mahkaw law wa nga ai lam chye lu ai. KBC MNK
kac_Latn kac_Latn kac_Latn kac_Latn kac_Latn kac_Latn